钦定古今图书集成/明伦汇编/官常典/第784卷 > 赵上交
## 钦定古今图书集成/明伦汇编/官常典/第784卷 > 赵上交

按《宋史》本传：“上交，涿州范阳人。本名远，字上交，避汉
祖讳，遂以字称。祖光邺，鄂州录事参军。父简章，涿州
司马。上交身长七尺，黑色，美风仪，善谈论，负才任气，
为乡里所推。后唐同光中，尝诣中山干王都。有和少
微者，亦在都门下，忌之，颇毁訾上交，都遂不为礼。上
交不得志，因南游洛阳，与中官骠骑大将军马绍宏
善绍安，领北面转运制置大使，表为判官，迁殿中丞。
秦王从荣开府兼判军卫，以上交为虞部员外郎，充
六军诸卫推官。”李澣、张沆、鱼崇远皆曰：〈阙二字〉秦府，悉
与上交友善，累迁司封郎中，充判官。从荣素豪迈，不
遵礼法，好昵群小，上交从容言曰：“王位尊严，当修令
德，以慰民望。王忍为此，独不见恭世子、戾太子之事
乎？”从荣怒，出之。历泾、秦二镇州节度判官。从荣及祸，
僚属皆坐斥，上交由是知名。晋初，召为左司郎中、度
支判官，历右谏议大夫。会废翰林学士，以上交为中
书舍人、知内外制，迁刑部侍郎。尝上言：“伏睹长兴中
诏书，州县官在任详谳刑狱，昭雪人命者，不限岁月
赴选，许令超资注官，仍赐章服。诸道州府给付公验，
躬赴行部投状，随给优牒，庶绝欺罔，以存激劝。载详
元诏，止言州县，未该内外职司。乞自今但能雪活冤
狱，不限中外官，并加旌赏。诸道州县，委长吏抄案以
闻。俟本人考满，即诣刑部投状，毋得隔越年岁，庶使
内外同律。”诏从之。俄迁户部侍郎，拜御史中丞，弹举
无所阿避。契丹入汴，立明宗幼子许王从益为帝，以
礼部尚书王崧为左丞相，上交为右丞相。契丹去，上
交，请去伪号，称梁王。汉祖将至，从益遣上交驰表献
款，授检校礼部尚书、太仆卿，迁秘书监。周祖监国，命
太师冯道迎湘阴公于徐州，以上交副之。广顺初，拜
礼部侍郎。会将试贡士，上交申明条制，颇为精密，始
复糊名考校。擢扈载甲科，及取梁周翰、董淳之流，时
称得士。转户部侍郎。明年再知举，谤议纷然。时枢密
使王峻用事，常荐童子，上交拒之。峻怒，奏“上交选”士
失实，贬商州司马。朝议以为大重，会峻贬乃止，但坐
所取士李观、侯璨赋落韵，改太子詹事。显德初，迁宾
客。二年，拜吏部侍郎。多请告不朝，时出游别墅。世宗
因问陶谷曰：“上交岂衰老乎？”谷对曰：“上交昔掌贡举，
放鬻市家子。李观及第，受所献名园，多植花卉，优游
自适。”世宗怒，免其官。宋初，起为尚书右丞。建隆二年
正月卒，年六十七。《上交》所莅官，以干闻，当时称有“公
辅器。”尤好吟咏，有集二十卷，张昭为序。子曮，字可畏，
七岁丧母过哀，十二能属文，与兄晙同举进士，未成
名而兄夭，遂以荫补千牛备身，历秘书郎、殿中丞、著
作郎。卒，年二十六。有集十卷，太宗尝取以入内。